               AN COIMISIÚN EORPACH
            An Bhruiséil,30.6.2020
            COM(2020) 271 final
            2020/0130(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú Nasctha agus le Na Caighdeáin Theicniúla a Nascadh a ghlacadh
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh i ndáil leis an nglacadh atá beartaithe ar chinneadh maidir le hIarscríbhinní I agus II a ghabhann leis an gComhaontú a leasú agus Na Caighdeáin Theicniúla a Nascadh a ghlacadh

               2.Comhthéacs an togra

               2.1.An Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh

               Is é is aidhm den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (“an Comhaontú”) Córas Trádála Astaíochtaí an Aontais Eorpaigh (EU ETS) a nascadh le Córas Trádála Astaíochtaí (ETS) na hEilvéise trí chead a thabhairt lamháltais a úsáidtear i gcóras amháin a thrádáil agus a úsáid ar mhaithe le comhlíonadh sa cheann eile, rud a leathnóidh dá bharr sin na deiseanna a bheidh ann chun maolú a dhéanamh ar an athrú aeráide. Tháinig an Comhaontú i bhfeidhm an 1 Eanáir 2020.

               2.2.An Comhchoiste

               Tá an Comhchoiste, a bunaíodh le hAirteagal 12 den Chomhaontú, freagrach as an gComhaontú a riar agus a áirithiú go gcuirfear chun feidhme é. Féadfaidh sé cinneadh a dhéanamh iarscríbhinní nua leis an gComhaontú a ghlacadh nó iarscríbhinní atá ann cheana a leasú. Féadfaidh sé freisin leasuithe ar Airteagail an Chomhaontaithe a phlé, malartú tuairimí maidir le reachtaíocht na bPáirtithe a éascú agus athbhreithnithe a dhéanamh ar an gComhaontú.

               Is comhlacht déthaobhach ionadaithe na bPáirtithe (an tAontas Eorpach agus an Eilvéis) é an Comhchoiste. Comhaontóidh an dá Pháirtí na cinntí a ghlacfaidh an Comhchoiste.

               De bhun Airteagal 3(7) den Chomhaontú, déanfaidh riarthóir chlárlann na hEilvéise agus riarthóir lárnach an Aontais Na Caighdeáin Theicniúla a Nascadh (LTS) a fhorbairt, bunaithe ar na prionsabail a leagtar amach in Iarscríbhinn II a ghabhann leis an gComhaontú. In Na Caighdeáin Theicniúla a Nascadh, tabharfar tuairisc ar na ceanglais mhionsonraithe chun ceangal láidir slán a bhunú idir Loga Idirbheartaíochta Forlíontach na hEilvéise (SSTL) agus Loga Idirbheartaíochta an Aontais Eorpaigh (EUTL). Beidh éifeacht ag Na Caighdeáin Theicniúla a Nascadh tráth a ghlacfar iad le cinneadh ón gComhchoiste.

               2.3.Gníomh beartaithe an Chomhchoiste

               Sa tríú cruinniú a bheidh aige, a bheidh ar siúl in 2020, tá an Comhchoiste chun cinneadh a ghlacadh de bhun Airteagal 3(7) den Chomhaontú maidir le Na Caighdeáin Theicniúla a Nascadh a ghlacadh agus leasóidh sé Iarscríbhinní I agus II a ghabhann leis an gComhaontú i gcomhréir le hAirteagal 13(2) den Chomhaontú (“an gníomh atá beartaithe”).

               Is é cuspóir an ghnímh atá beartaithe tuairisc a thabhairt, bunaithe ar na prionsabail a leagtar amach in Iarscríbhinn II a ghabhann leis an gComhaontú, ar na ceanglais mhionsonraithe chun ceangal láidir slán a bhunú idir SSTL agus EUTL. Chuige sin, leagtar amach ann an bunlíne le haghaidh na sonraíochtaí teicniúla i dtéarmaí na gceanglas ailtireachta, seirbhíse agus slándála. D'fhonn an riosca calaoise, mí-úsáide nó gníomhaíochtaí coiriúla lena mbaineann na clárlanna a íoslaghdú agus sláine an naisc a chosaint, ba cheart caitheamh go rúnda leis na sonraí a bhaineann leis na nósanna imeachta riachtanacha chomh maith leis na comaoineacha agus na comhaontuithe is bonn leo. Dá bhrí sin, téitear i ngleic sa ghníomh atá beartaithe leis na gnéithe riachtanacha ar leibhéal sách ard gan na nósanna imeachta agus an fhaisnéis a bhaineann le slándáil agus le sábháilteacht an naisc a thabhairt le fios. Ba cheart iad sin a leagan síos i dtreoirlínte teicniúla breise a fhorbróidh meitheal i gcomhréir le hAirteagal 12(5) den Chomhaontú. Ba cheart go mbeadh riarthóir chlárlann na hEilvéise agus riarthóir lárnach an Aontais ar a laghad sa mheitheal, agus ba cheart don bheirt oibríocht leanúnach, éifeachtach agus éifeachtúil an naisc a áirithiú chomh maith lena chur in oiriúint do dhul chun cinn teicniúil agus do cheanglais nua a bhaineann le sábháilteacht agus le slándáil an naisc. I ngeall ar chineál teicniúil íogair na dtreoirlínte sin agus an gá atá lena gcur in oiriúint chun leibhéal sábháilteachta agus slándála iomchuí an naisc a choimeád, ba cheart ionadaithe an Aontais sa Chomhchoiste a chur ar an eolas agus, i gcás inarb iomchuí, ba cheart go mbeidís in ann treoirlínte den sórt sin a aontú gan cinneadh breise de chuid na Comhairle.

               Leis an leasú ar Iarscríbhinn I, ceadaítear an dul chun cinn atá déanta maidir leis an nasc clárlainne a bhunú a chur san áireamh, maidir le cuntais oibreoirí aerárthaí a aistriú ó chlárlann an Aontais chuig clárlann na hEilvéise i gcomhréir le Pointe 17 de Chuid B d'Iarscríbhinn I a ghabhann leis an gComhaontú. Ar an gcaoi sin, áirithítear aistriú rianúil de na cuntais sin ó chlárlann an Aontais chuig clárlann na hEilvéise.

               Ba ghá Iarscríbhinn II a ghabhann leis an gComhaontú a leasú i bhfianaise a bhfuil tite amach le déanaí chun a áirithiú go gcuirfear an nasc ar obair laistigh d'achar ama iomchuí. Chuige sin, déantar foráil leis an leasú le haghaidh leibhéal solúbthachta méadaithe, a fhágann go mbeidh tacar teicneolaíochtaí níos leithne, ach coibhéiseach, ann a luífidh leis na ceanglais in Iarscríbhinn II.

               Beidh an gníomh atá beartaithe ceangailteach ar na páirtithe i gcomhréir le hAirteagal 3(7) den Chomhaontú, lena bhforáiltear go mbeidh éifeacht ag Na Caighdeáin Theicniúla a Nascadh agus na leasuithe ar Iarscríbhinní I agus II nuair a ghlacfar iad le cinneadh ón gComhchoiste. I gcomhréir le hAirteagal 12(3) den Chomhaontú, beidh na cinntí a ghlacfaidh an Comhchoiste sna cásanna dá bhforáiltear sa Chomhaontú seo, ar theacht i bhfeidhm dóibh, ceangailteach ar na Páirtithe.

               3.An seasamh atá le glacadh thar ceann an Aontais

               Cinntear leis an gCinneadh ón gComhairle atá bunaithe ar an togra seo ón gCoimisiún seasamh an Aontais Eorpaigh maidir le Cinneadh an Chomhchoiste atá le glacadh maidir le Na Caighdeáin Theicniúla a Nascadh a ghlacadh agus leasuithe ar Iarscríbhinní I agus II le haghaidh oibriú an naisc idir Scéim AE i ndáil le Trádáil Astaíochtaí (EU ETS) agus ETS na hEilvéise.

               Ceanglaítear le hAirteagal 3(7) den Chomhaontú Nasctha go bhforbrófar Caighdeáin Theicniúla a Nascadh a mbeidh éifeacht acu tar éis don Chomhchoiste iad a ghlacadh. Tá Na Caighdeáin Theicniúla a Nascadh bunaithe ar na prionsabail a leagtar síos in Iarscríbhinn II a ghabhann leis an gComhaontú, agus tugann na prionsabail sin tuairisc ar na ceanglais mhionsonraithe chun ceangal láidir slán a bhunú idir logaí idirbheartaíochta EU ETS agus ETS na hEilvéise, nach mór don dá thaobh a chomhlíonadh chun an nasc idir EU ETS agus ETS na hEilvéise a oibriú. Ar an gcúis sin, tá siad riachtanach ionas go n‑oibreoidh an nasc.

               I gcomhréir le Cinneadh Uimh. 2/2019 ón gComhchoiste an
                  1
                5 Nollaig 2019
                  2
               , is réiteach sealadach iad Na Caighdeáin Theicniúla a Nascadh don nasc idir EU ETS agus ETS na hEilvéise. Ba cheart don réiteach sealadach a bheith ar fáil amhail ó Bhealtaine 2020 nó a luaithe is féidir ina dhiaidh sin.

               I bhfianaise a bhfuil tite amach le déanaí, chun an réiteach sealadach a chur ar fáil amhail ó mhí Bealtaine 2020 nó a luaithe is féidir ina dhiaidh sin, is gá an leibhéal solúbthachta a mhéadú ionas nach mbeidh cur chun feidhme an naisc ag brath ar oibríochtú teicneolaíochta ar leith, ar choinníoll go mbeidh roghanna coibhéiseacha indéanta.

               Ina fhianaise sin agus chun rochtain gan bhriseadh ar an margadh a áirithiú d'oibreoirí aerárthaigh áirithe, ba cheart a gcuntais a aistriú ó chlárlann an Aontais chuig clárlann na hEilvéise le lánmheas ar an tráth ar féidir lamháltais a aistriú ó chóras amháin chuig an gcóras eile.

               Is sprioc beartais fadtéarmach de chuid an Aontais Eorpaigh agus an phobail idirnáisiúnta margadh idirnáisiúnta carbóin dea-fheidhmiúil a fhorbairt trí chórais trádála astaíochtaí a nascadh ón mbun aníos, go háirithe mar bhealach chun cuspóirí aeráide Chomhaontú Pháras a bhaint amach. I dtaca leis sin, ceadaítear le hAirteagal 25 den Treoir lena mbunaítear Córas Trádála Astaíochtaí an Aontais Eorpaigh (EU ETS) EU ETS a nascadh le córais trádála astaíochtaí eile ar choinníoll go mbeidh siad éigeantach, go mbeidh dearbhtheorainn acu ar astaíochtaí agus go mbeidh siad comhoiriúnach, faoi mar atá siad le córas na hEilvéise. Tar éis don Chomhaontú teacht i bhfeidhm an 1 Eanáir 2020, léiríonn cur chun feidhme na gCaighdeán Teicniúil a Nascadh céim thábhachtach i dtreo chur chun feidhme an Chomhaontaithe.

               4.Bunús dlí

               4.1.Bunús dlí nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear “na seasaimh atá le glacadh thar ceann an Aontais i gcomhlacht arna chur ar bun trí chomhaontú, nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, cé is moite de ghníomhartha lena bhforlíonfar nó lena leasófar creat institiúideach an chomhaontaithe.”

               Áirítear ar na “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh “tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh”
                  3
               .

               4.1.2.Cur i bhfeidhm maidir leis an gcás seo

               Is comhlacht é an Comhchoiste a bunaíodh de bhun Airteagal 12 den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh.

               An gníomh, a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 12(3) den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh.

               Ní dhéantar creat institiúideach an Chomhaontaithe a fhorlíonadh ná a leasú leis an ngníomh atá beartaithe.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               4.2.Bunús substaintiúil dlí

               4.2.1.Prionsabail

               Braitheann an bunús substaintiúil dlí do chinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear de réir na príomhaidhme nó na príomh-chomhpháirte.

               4.2.2.Cur i bhfeidhm maidir leis an gcás seo

               Is leis an gcomhshaol a bhaineann príomhchuspóir agus príomhinneachar an ghnímh atá beartaithe.

               Dá bhrí sin, is é Airteagal 192(1) CFAE bunús dlí an chinnidh atá beartaithe.

               4.3.Conclúid

               Ba cheart Airteagal 192(1) CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               2020/0130 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú Nasctha agus le Na Caighdeáin Theicniúla a Nascadh a ghlacadh

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an tAontas an Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh
                  4
                (“an Comhaontú”) a thabhairt i gcrích le Cinneadh ón gComhairle (AE) 2018/219
                  5
                agus tháinig sé i bhfeidhm an 1 Eanáir 2020.

               (2)De bhun Airteagal 3(7) den Chomhaontú, féadfaidh an Comhchoiste cinneadh a ghlacadh maidir le Na Caighdeáin Theicniúla a Nascadh a fhorbróidh riarthóir chlárlann na hEilvéise agus riarthóir lárnach an Aontais agus a bheidh bunaithe ar na prionsabail a leagtar amach in Iarscríbhinn II a ghabhann leis an gComhaontú, cinneadh ina mbeidh tuairisc ar na ceanglais mhionsonraithe chun ceangal láidir slán a bhunú idir Loga Beartaíochta Forlíontach na hEilvéise (SSTL) agus Loga Beartaíochta an Aontais Eorpaigh (EUTL). Beidh éifeacht ag Na Caighdeáin Theicniúla a Nascadh tar éis iad a ghlacadh le cinneadh ón gComhchoiste.

               (3)Ba cheart Iarscríbhinn I a ghabhann leis an gComhaontú a leasú i gcomhréir le hAirteagal 13(2) den Chomhaontú chun aistriú rianúil a áirithiú maidir le hoibreoirí aerárthaí de chuid na hEilvéise a riaradh den chéad uair tar éis theacht i bhfeidhm an Chomhaontaithe i gcomhréir le pointe 17 de Chuid B d'Iarscríbhinn I a ghabhann leis an gComhaontú
                  6
                tríd an dul chun cinn a rinneadh maidir leis an nasc clárlainne a bhunú a chur san áireamh.

               (4)Ba cheart Iarscríbhinn II a leasú chun foráil a dhéanamh le haghaidh tacar teicneolaíochtaí níos leithne, ach coibhéiseach, chun an nasc clárlainne a cheanglaítear leis an gComhaontú a bhunú.

               (5)Sa tríú cruinniú a bheidh aige, a bheidh ar siúl in 2020, glacfaidh an Comhchoiste Na Caighdeáin Theicniúla a Nascadh a fhorbrófar.

               (6)Is iomchuí an seasamh atá le glacadh thar ceann an Aontais a leagan síos sa Chomhchoiste mar go mbeidh Na Caighdeáin Theicniúla a Nascadh atá beartaithe ceangailteach ar an Aontas.

               (7)Léiríonn glacadh Na Caighdeáin Theicniúla a Nascadh gné thábhachtach a bhaineann le cur chun feidhme an Chomhaontaithe, chun fothaí teicniúla an naisc a bhunú agus chun an bunlíne do na sonraíochtaí teicniúla a leagadh amach i dtéarmaí na gceanglas ailtireachta, seirbhíse agus slándála.

               (8)I gcomhréir le hAirteagal 13(1) den Chomhaontú, féadfaidh an Comhchoiste comhaontú ar threoirlínte teicniúla chun cur chun feidhme cuí an Chomhaontaithe a áirithiú, lena n‑áirítear trí cheangal láidir slán a bhunú idir SSTL agus EUTL. Ba cheart do mheitheal arna bhunú de bhun Airteagal 12(5) den Chomhaontú treoirlínte teicniúla a fhorbairt. Ba cheart go mbeadh riarthóir chlárlann na hEilvéise agus riarthóir lárnach an Aontais ar a laghad sa mheitheal agus thairis sin, ba cheart don mheitheal cúnamh a thabhairt don Chomhchoiste ina chuid feidhmeanna de bhun Airteagal 13 den Chomhaontú.

               TAR ÉIS AN CINNEADH SEO A GHLACADH:

               Airteagal 1

               Beidh an seasamh atá le glacadh thar ceann an Aontais ag an tríú cruinniú den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le Na Caighdeáin Theicniúla a Nascadh a ghlacadh agus lena leasaítear Iarscríbhinní I agus II a ghabhann leis an gComhaontú, bunaithe ar dhréachtghníomh an Chomhchoiste atá i gceangal leis an gCinneadh seo.

               Féadfaidh ionadaithe an Aontais laistigh den Chomhchoiste mionathruithe ar an dréacht Chinneadh a aontú gan cinneadh eile ón gComhairle.

               Airteagal 2

               Féadfaidh ionadaithe an Aontais laistigh den Chomhchoiste treoirlínte teicniúla a aontú d'fhonn a áirithiú go gcuirfear an Comhaontú chun feidhme i gceart, lena n‑áiritheofar trí cheangal láidir slán a bhunú idir SSTL agus EUTL. Chuige sin, bunófar meitheal de bhun Airteagal 12(5) den Chomhaontú a chuideoidh leis an gComhchoiste ina chuid feidhmeanna de bhun Airteagal 13 agus go háirithe Airteagal 13(1) den Chomhaontú.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh an seasamh atá le glacadh thar ceann an Aontais Eorpaigh le Cinneadh ón gComhairle (AE) 2019/2106 an 21 Samhain 2019 maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú (IO L 318, 10.12.2019, lch. 96.).

                     (2)

                        Ar fáil ag
                  https://ec.europa.eu/clima/sites/clima/files/ets/markets/docs/decision_201902_swiss_ets_linking.pdf

                     (3)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (4)

                        IO L 322, 7.12.2017, lch. 3.

                     (5)

                        Cinneadh ón gComhairle (AE) 2018/219 an 23 Eanáir 2018 maidir le tabhairt i gcrích an Chomhaontaithe idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (IO L 43, 16.2.2018, lch. 1).

                     (6)

                        Cinneadh Uimh. 2/2019 ón gComhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh an 5 Nollaig 2019 lena leasaítear Iarscríbhinní I agus II a ghabhann leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, ar fáil ag
                  https://ec.europa.eu/clima/sites/clima/files/ets/markets/docs/decision_201902_swiss_ets_linking.pdf

    ---documentbreak---

               AN COIMISIÚN EORPACH
            An Bhruiséil,30.6.2020
            COM(2020) 271 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le leasú Iarscríbhinní I agus II a ghabhann leis an gComhaontú Nasctha agus le Na Caighdeáin Theicniúla a Nascadh a ghlacadh

               CINNEADH Uimh. 2/2020 ÓN gCOMHCHOISTE A BUNAÍODH FAOIN gCOMHAONTÚ IDIR AN tAONTAS EORPACH AGUS CÓNAIDHM NA hEILVÉISE MAIDIR LENA gCÓRAIS TRÁDÁLA ASTAÍOCHTAÍ GÁS CEAPTHA TEASA A NASCADH
                  an …
                  lena leasaítear Iarscríbhinn I agus II a ghabhann leis an gComhaontú agus Na Caighdeáin Theicniúla a Nascadh (LTS)

               AN COMHCHOISTE

               Ag féachaint don Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh
                  1
                (dá ngairtear “an Comhaontú” anseo feasta) agus go háirithe Airteagal 3(7) agus Airteagal 13(2) de,

               De bharr an mhéid seo a leanas:

               (1)Leasaíodh Iarscríbhinní I agus II a ghabhann leis an gComhaontú le Cinneadh Uimh. 2/2019 ón gComhchoiste an 5 Nollaig 2019
                  2
                agus comhlíonadh ar an gcaoi sin na coinníollacha maidir le nascadh a leagtar amach sa Chomhaontú.

               (2)Tar éis Cinneadh Uimh. 2/2019 ón gComhchoiste a ghlacadh agus de bhun Airteagal 21(3) den Chomhaontú, thug na Páirtithe a gcuid ionstraimí daingniúcháin nó formheasta ar aird a chéile, toisc go measann siad, i dtaca leis na coinníollacha uile maidir le nascadh mar a leagtar amach sa Chomhaontú, go bhfuil siad comhlíonta.

               (3)I gcomhréir le hAirteagal 21(4) den Chomhaontú, tháinig an Comhaontú i bhfeidhm an 1 Eanáir 2020.

               (4)Ba cheart Iarscríbhinn I a ghabhann leis an gComhaontú a leasú i gcomhréir le hAirteagal 13(2) den Chomhaontú chun aistriú rianúil a áirithiú maidir le hoibreoirí aerárthaí ar oibreoirí de chuid na hEilvéise iad den chéad uair a riar tríd an dul chun cinn a rinneadh maidir leis an nasc clárlainne a bhunú a chur san áireamh.

               (5)Chun freastal ar a bhfuil tite amach le déanaí agus chun leibhéal méadaithe solúbthachta a áirithiú chun an nasc clárlainne a cheanglaítear leis an gComhaontú a bhunú, ba cheart Iarscríbhinn II a ghabhann leis an gComhaontú a leasú i gcomhréir le hAirteagal 13(2) den Chomhaontú chun foráil a dhéanamh le haghaidh tacar méadaithe ach coibhéiseach teicneolaíochtaí chun an nasc clárlainne a bhunú.

               (6)De bhun Airteagal 3(7) den Chomhaontú, ba cheart go ndéanfaidh riarthóir chlárlann na hEilvéise agus riarthóir lárnach an Aontais Na Caighdeáin Theicniúla a Nascadh a fhorbairt, bunaithe ar na prionsabail a leagtar amach in Iarscríbhinn II a ghabhann leis an gComhaontú. Ba cheart tuairisc a thabhairt in Na Caighdeáin Theicniúla a Nascadh ar na ceanglais mhionsonraithe chun ceangal láidir slán a bhunú idir Loga Idirbheartaíochta Forlíontach na hEilvéise (SSTL) agus Loga Idirbheartaíochta an Aontais Eorpaigh (EUTL). Ba cheart éifeacht a bheith ag Na Caighdeáin Theicniúla a Nascadh ar ghlacadh leo le cinneadh ón gComhchoiste.

               (7)I gcomhréir le hAirteagal 13(1) den Chomhaontú, ba cheart don Chomhchoiste treoirlínte teicniúla a aontú chun a áirithiú go gcuirfear an Comhaontú chun feidhme go cuí lena n‑áirítear ceangal láidir slán a bhunú idir SSTL agus EUTL. Féadfaidh meitheal arna bhunú de bhun Airteagal 12(5) den Chomhaontú treoirlínte teicniúla a fhorbairt. Ba cheart go mbeadh riarthóir chlárlann na hEilvéise agus riarthóir lárnach an Aontais ar a laghad sa mheitheal agus ba cheart don mheitheal cúnamh a thabhairt don Chomhchoiste ina chuid feidhmeanna de bhun Airteagal 13 den Chomhaontú.

               (8)I bhfianaise chineál teicniúil na dtreoirlínte agus an gá iad a chur in oiriúint d'fhorbairtí leanúnacha, ba cheart na treoirlínte teicniúla a fhorbróidh riarthóir chlárlann na hEilvéise agus riarthóir lárnach an Aontais a chur faoi bhráid an Chomhchoiste mar fhaisnéis nó, i gcás inarb iomchuí, lena bhformheas,

               TAR ÉIS AN CINNEADH SEO A GHLACADH:

               Airteagal 1

               Cuirtear an téacs seo a leanas in ionad an dara mír de phointe 17 i gCuid B d'Iarscríbhinn I a ghabhann leis an gComhaontú:

               “Oibreoirí aerárthaí ar oibreoirí de chuid na hEilvéise iad den chéad uair tar éis theacht i bhfeidhm an Chomhaontaithe, déanfaidh an Eilvéis iad a riar tar éis an 30 Aibreán den bhliain a sannadh agus a luaithe a bheidh an nasc clárlainne sealadach oibríochtúil.”

               Airteagal 2

               Cuirtear an téacs seo a leanas in ionad an ceathrú fomhír d'Iarscríbhinn II a ghabhann leis an gComhaontú:

               “Sonrófar le Na Caighdeáin Theicniúla a Nascadh gur malartuithe slána de theachtaireachtaí sheirbhísí gréasáin iad na teachtaireachtaí idir SSTL agus EUTL, bunaithe ar na teicneolaíochtaí
                  3
                seo a leanas nó a gcoibhéis:

               ·seirbhísí gréasáin a bhaineann úsáid as Prótacal Rochtana ar Oibiacht Shimplí (SOAP)

               ·Líonra Príobháideach Fíorúil (VPN) atá bunaithe ar chrua-earraí

               ·XML (Teanga Mharcála Inbhreisithe)

               ·síniú digiteach, agus

               ·prótacail ama líonra.”

               Airteagal 3

               Glactar leis seo Na Caighdeáin Theicniúla a Nascadh mar a chuirtear i gceangal leis an gCinneadh seo iad.

               Airteagal 4

               Leis seo, bunófar meitheal de bhun Airteagal 12(5) den Chomhaontú. Tabharfaidh sé cúnamh don Chomhchoiste chun a áirithiú go gcuirfear an Comhaontú chun feidhme i gceart lena n‑áirítear treoirlínte teicniúla a fhorbairt chun Na Caighdeáin Theicniúla a Nascadh a chur chun feidhme.

               Beidh riarthóir chlárlann na hEilvéise agus riarthóir lárnach an Aontais ar a laghad sa mheitheal.

               Airteagal 5

               Tiocfaidh an Cinneadh seo i bhfeidhm an lá a ghlacfar é.

               Arna dhéanamh i mBéarla sa Bhruiséil, an XX 2020.

               Thar ceann an Chomhchoiste

                        Rúnaí thar ceann an Aontais Eorpaigh

                        An Cathaoirleach

                        Rúnaí thar ceann na hEilvéise

               IARSCRÍBHINN

               NA CAIGHDEÁIN THEICNIÚLA A NASCADH

               de bhun Airteagal 3(7) den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh

               Caighdeán le haghaidh Réiteach Sealadach

               1.Gluais

               Tábla 1-1 Acrainmneacha agus Sainmhínithe Gnó

                        Acrainm/Téarma

                        Sainmhíniú

                        Lamháltas

                        Lamháltas chun tonna amháin de dhé-ocsaíd carbón a aschur le linn tréimhse sonrach, nach mbeidh bailí ach amháin chun na ceanglais faoi Chóras Trádála Astaíochtaí an Aontais Eorpaigh nó faoi Chóras Trádála Astaíochtaí na hEilvéise a chomhlíonadh.

                        CH

                        Cónaidhm na hEilvéise

                        CHU

                        Lamháltais ghinearálta na hEilvéise (Úsáidtear an téarma “CHU2” mar ghiorrúchán de lamháltais ghinearálta na hEilvéise le linn tréimhse gealltanais 2)

                        CHUA

                        Lamháltas Eitlíochta na hEilvéise

                        COP

                        Nósanna Imeachta Oibríochta Comhchoiteanna arna bhforbairt go comhpháirteach ag Páirtithe sa Chomhaontú chun an nasc idir EU ETS agus ETS na hEilvéise a oibríochtú.

                        ETR

                        Clárlann Trádála Astaíochtaí

                        ETS

                        Córas trádála astaíochtaí

                        AE

                        An tAontas Eorpach

                        EUA

                        Lamháltas Ginearálta an Aontais Eorpaigh

                        EUAA

                        Lamháltas Eitlíochta an Aontais Eorpaigh

                        EUCR

                        Clárlann Chomhdhlúite an Aontais Eorpaigh

                        EUTL

                        Loga Idirbheartaíochta an Aontais Eorpaigh

                        Clárlann

                        Córas cuntasaíochta le haghaidh lamháltas arna n‑eisiúint faoin ETS, a bhíonn ag faire ar úinéireacht lamháltas atá á gcoinneáil i gcuntais leictreonacha.

                        SSTL

                        Loga Idirbheartaíochta Forlíontach na hEilvéise

                        Idirbheart

                        Próiseas i gclárlann lena n‑áirítear aistriú lamháltais ó chuntas amháin go cuntas eile.

                        Córas logála idirbheartaíochta

                        Tá taifead de gach aon idirbheart beartaithe a seoladh ó Chlárlann amháin go Clárlann eile sa loga idirbheartaíochta.

               Tábla 1-2 Acrainmneacha agus Sainmhínithe Teicniúla

                        Acrainm

                        Sainmhíniú

                        Cripteagrafaíocht Neamhshiméadrach

                        Baineann sé úsáid as eochracha poiblí agus príobháideacha chun sonraí a chriptiú agus a dhíchriptiú.

                        Údarás Deimhniúcháin

                        Eintiteas a eisíonn deimhnithe digiteacha.

                        Eochair Chripteagrafach

                        Píosa faisnéise lena gcinntear an t‑aschur feidhmiúil atá ag algartam cripteagrafach.

                        Díchriptiú

                        A mhalairt den phróiseas criptithe.

                        Síniú digiteach

                        Teicníc mhatamaiticiúil a úsáidtear chun barántúlacht agus sláine teachtaireachta, bogearraí nó doiciméid dhigitigh a bhailíochtú.

                        Criptiú

                        An próiseas chun faisnéis nó sonraí a thiontú go cód, go háirithe chun rochtain neamhúdaraithe a chosc.

                        Iontógáil comhaid

                        An próiseas chun comhad a léamh.

                        Balla dóiteáin

                        Fearas nó bogearraí slándála líonra a dhéanann faireachán, ar bhonn rialacha réamhchinntithe, ar thrácht líonra atá ag teacht isteach agus ag imeacht agus a rialaíonn an trácht sin.

                        Faireachán ar chroíbhuille

                        Comhartha tréimhsiúil arna ghiniúint ag crua-earraí nó bogearraí agus a dhéanann crua-earraí nó bogearraí faireachán air chun gnáthoibriú a chur in iúl nó chun codanna eile de chóras ríomhaireachta a shioncrónú.

                        IPSec

                        Slándáil prótacail idirlín. Córas prótacail idirlín chun na pacáistí sonraí a fhíordheimhniú agus a chriptiú d'fhonn cumarsáid shlán chriptithe a sholáthar idir dhá ríomhaire thar líonra Prótacail Idirlín.

                        Tástáil treáite

                        Cleachtas chun córas ríomhaireachta, líonra nó feidhmchlár gréasáin a thástáil chun leochaileachtaí slándála a aimsiú a d'fhéadfadh ionsaitheoir a shaothrú.

                        Próiseas comhréitithe

                        Próiseas chun a áirithiú go bhfuil dhá thacar de thaifid ag teacht le chéile.

                        VPN

                        Líonra Príobháideach Fíorúil.

                        XML

                        Teanga Mharcála Inbhreisithe. Cuireann sé ar a chumas do dhearthóirí a gclibeanna saincheaptha féin a chruthú, rud a chumasaíonn sainmhíniú, tarchur, bailíochtú agus léiriú ar na sonraí idir feidhmchláir agus idir eagraíochtaí.

               2.Réamhrá

               Foráiltear leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh an 23 Samhain 2017 (“an Comhaontú”), is é sin go dtabharfaí aitheantas frithpháirteach do lamháltais astaíochtaí is féidir a úsáid chun críche comhlíontachta faoi Chóras Trádála Astaíochtaí an Aontais Eorpaigh (“EU ETS”) nó Córas Trádála Astaíochtaí na hEilvéise (“ETS na hEilvéise”). D'fhonn an nasc idir EU ETS agus ETS na hEilvéise a oibríochtú, bunófar nasc díreach idir Loga Idirbheartaíochta an Aontais Eorpaigh (EUTL) de chuid Chlárlann an Aontais agus Loga Idirbheartaíochta Forlíontach na hEilvéise (SSTL) de chuid chlárlann na hEilvéise, agus leis sin beifear in ann lamháltais astaíochtaí a eisítear faoi cheachtar ETS a aistriú ó chlárlann go clárlann (Airteagal 3(2) den Chomhaontú). D'fhonn an nasc idir EU ETS agus ETS na hEilvéise a oibríochtú, beidh réiteach sealadach i bhfeidhm faoi mhí na Bealtaine 2020 nó chomh luath agus is féidir ina dhiaidh sin. Comhoibreoidh na páirtithe chun nasc buan clárlainne a chur in ionad an réitigh shealadaigh a luaithe agus is féidir (Iarscríbhinn II den Chomhaontú).

               De bhun Airteagal 3(7) den Chomhaontú, forbróidh riarthóir chlárlann na hEilvéise agus riarthóir lárnach an Aontais Na Caighdeáin Theicniúla a Nascadh bunaithe ar na prionsabail a leagtar amach in Iarscríbhinn II a ghabhann leis an gComhaontú, a thugann tuairisc ar na ceanglais mhionsonraithe chun ceangal láidir slán a bhunú idir SSTL agus EUTL. Beidh éifeacht ag Na Caighdeáin Theicniúla a Nascadh tráth a ghlacfar iad le cinneadh ón gComhchoiste.

               Glacfar le Na Caighdeáin Theicniúla a Nascadh mar a leagtar amach iad sa doiciméad seo le Cinneadh Uimh. 2/2020 ón gComhchoiste. I gcomhréir leis an gCinneadh seo, iarrfaidh an Comhchoiste ar riarthóir chlárlann na hEilvéise agus ar riarthóir lárnach an Aontais treoirlínte teicniúla breise a fhorbairt chun an nasc a oibríochtú agus chun a áirithiú go ndéanfar iad sin a chur in oiriúint go leanúnach don dul chun cinn teicniúil agus do cheanglais nua a bhainfidh le sábháilteacht agus le slándáil an naisc agus maidir lena fheidhmiú éifeachtach agus éifeachtúil.

               2.1.Raon feidhme

               Léirítear sa doiciméad seo an chomhthuiscint idir na Páirtithe sa Chomhaontú maidir le bunú bhunchlocha teicniúla an naisc idir clárlann EU ETS agus clárlann ETS na hEilvéise. Cé go leagtar amach an bhunlíne do na sonraíochtaí teicniúla i dtéarmaí na gceanglas ailtireachta, seirbhíse agus slándála sa doiciméad seo, beidh gá le treoraíocht mhionsonraithe bhreise chun an nasc a oibríochtú.

               Chun go bhfeidhmeoidh an nasc mar is cuí, beidh gá le próisis agus nósanna imeachta chun an nasc a oibríochtú a thuilleadh. De bhun Airteagal 3(6) den Chomhaontú, tá na nithe sin mionsonraithe sa doiciméad Nósanna Imeachta Oibríochta Comhchoiteanna (COP) atá le glacadh go leithleach trí chinneadh ón gComhchoiste.

               2.2.Seolaithe

               Tá an doiciméad seo dírithe ar riarthóir chlárlann na hEilvéise agus riarthóir lárnach Chlárlann an Aontais.

               3.Forálacha ginearálta

               3.1.Ailtireacht an Naisc Cumarsáide

               Is é cuspóir na roinne seo tuairisc a thabhairt ar ailtireacht ghinearálta oibríochtú an naisc idir EU ETS agus ETS na hEilvéise agus ar na comhpháirteanna éagsúla atá ann.

               Ós rud é go bhfuil slándáil ríthábhachtach maidir le sainiú na hailtireachta, rinneadh na bearta uile le struchtúr láidir. Cé go mbeidh an nasc buan clárlainne atá beartaithe bunaithe ar sheirbhísí gréasáin, bainfidh an réiteach sealadach úsáid as sásra malartaithe comhaid ina ionad sin.

               Baineann an réiteach teicniúil úsáid as:

               ·Prótacal slán um aistriú teachtaireachtaí.

               ·Teachtaireachtaí XML.

               ·síniú digiteach agus criptiú atá bunaithe ar XML.

               ·Fearas VPN nó líonra iompar sonraí coibhéiseach.

               3.1.1.Malartú teachtaireachtaí

               Is ar shásra malartaithe teachtaireachtaí trí bhealaí slána a bheidh an chumarsáid idir Clárlann an Aontais agus clárlann na hEilvéise bunaithe. Beidh gach taobh ag brath ar a stóras féin de theachtaireachtaí a fuarthas.

               Coimeádfaidh an dá pháirtí loga de na teachtaireachtaí a fuarthas, in éineacht leis na sonraí próiseála.

               Tuairisceofar earráidí nó stádas neamhthuartha mar fholáirimh, agus ba cheart do na foirne tacaíochta teagmháil dhaonna a dhéanamh le chéile.

                  Earráidí agus imeachtaí neamhthuartha, déileálfar leo agus na nósanna imeachta oibríochta a leagtar síos i bpróiseas bainistithe teagmhas COP á gcomhlíonadh.

               3.1.2.Teachtaireacht XML – Tuairisc Ardleibhéil

               Tá ceann de na nithe seo a leanas i dteachtaireacht XML:

               ·Aon Iarraidh Idirbhirt amháin nó níos mó agus/nó Aon Fhreagairt Idirbhirt amháin nó níos mó;

               ·Aon oibríocht/fhreagairt amháin a bhaineann le comhréiteach;

               ·Aon Teachtaireacht tástála amháin.

               Tá ceanntásc i ngach teachtaireacht ina bhfuil an méid seo a leanas:

               ·ETS tionscnaimh;

               ·Uimhir Sheichimh.

               3.1.3.Ionuithe iontógála

               Tá an réiteach sealadach bunaithe ar ionuithe réamhshainithe iontógála a leanann tacar imeachtaí ainmnithe iad. Ní dhéanfar iarrataí idirbhirt a fuarthas tríd an nasc a iontógáil ach amháin ag idirthréimhsí réamhshainithe, agus áirítear leo bailíochtú teicniúil le haghaidh idirbhearta isteach agus idirbhearta amach. Thairis sin, féadfar comhréitigh a reáchtáil ar bhonn laethúil agus is féidir iad a thruicearú de láimh.

                  Athruithe ar mhinicíocht agus/nó tráthúlacht aon cheann de na himeachtaí sin, déileálfar leo agus na nósanna imeachta oibríochta a leagtar síos sa phróiseas maidir le hiarraidh a chomhlíonadh i COP á gcomhlíonadh.

               3.1.4.Sreabha teachtaireachtaí idirbhirt

               Idirbhearta amach

               Léirítear leis seo dearcadh an ETS aistrithigh. Léirítear leis an léaráid thuas sreabha sonracha uile na n‑idirbheart amach.

               Príomhshreabhadh “Gnáth-Idirbheart” (le céimeanna a léirítear sa léaráid thuas):

               (a)Maidir leis an ETS aistritheach, seoltar an iarraidh idirbhirt ón gclárlann chuig an loga Idirbheartaíochta, a luaithe agus a bheidh deireadh leis na moilleanna gnó uile (moill 24 uair an chloig, i gcás inarb infheidhme).

               (b)Déanann an loga Idirbheartaíochta an iarraidh idirbhirt a bhailíochtú.

               (c)Seoltar an iarraidh idirbhirt chuig an ETS deiridh.

               (d)Seoltar an fhreagairt ar ghlacadh chuig clárlann an ETS tionscnaimh.

               (e)Déanann an ETS deiridh an iarraidh idirbhirt a bhailíochtú.

               (f)Seolann an ETS deiridh an fhreagairt ar ghlacadh ar ais chuig loga Idirbheartaíochta an ETS tionscnaimh.

               (g)Seolann an loga Idirbheartaíochta an fhreagairt ar ghlacadh chuig an gclárlann.

               Sreabhadh malartach “Diúltú Loga Idirbheartaíochta” (le céimeanna a léirítear sa léaráid thuas, ag tosú go cothrom ó a) ):

               (a)Sa chóras tionscnaimh, seoltar an iarraidh idirbhirt ón gclárlann chuig an loga Idirbheartaíochta, a luaithe agus a bheidh deireadh leis na moilleanna gnó uile (moill 24 uair an chloig, i gcás inarb infheidhme).

               Ina dhiaidh sin:

               (b)Ní dhéanann an loga Idirbheartaíochta an iarraidh a bhailíochtú

               (c)Seoltar teachtaireacht diúltúcháin chuig an gclárlann tionscnaimh.

               Sreabhadh malartach “Diúltú ETS” (le céimeanna a léirítear sa léaráid thuas, ag tosú go cothrom ó a)):

               (a)Sa ETS tionscnaimh, seoltar an iarraidh idirbhirt ón gclárlann chuig an loga Idirbheartaíochta, a luaithe agus a bheidh deireadh leis na moilleanna gnó uile (moill 24 uair an chloig, i gcás inarb infheidhme).

               (b)Déanann an loga Idirbheartaíochta an t‑idirbheart a bhailíochtú.

               (c)Seoltar an iarraidh idirbhirt chuig an ETS deiridh.

               (d)Seoltar an teachtaireacht ghlactha chuig clárlann an ETS tionscnaimh.

               Ina dhiaidh sin:

               (e)Ní dhéanann loga Idirbheartaíochta an ETS fála an t‑idirbheart a bhailíochtú.

               (f)Seolann an ETS fála an fhreagairt ar dhiúltú ar ais chuig loga Idirbheartaíochta an ETS aistrithigh.

               (g)Seolann an loga Idirbheartaíochta an diúltú chuig an gclárlann.

               Idirbhearta Isteach

                  Léirítear leis seo dearcadh an ETS fála. Léirítear an sreabhadh sonrach sa léaráid seichimh seo a leanas:

               Léirítear sa léaráid:

               1.Nuair a dhéanfaidh loga Idirbheartaíochta an ETS fála an iarraidh a bhailíochtú, seolfaidh sé an teachtaireacht ghlactha chuig an ETS Aistritheach agus an teachtaireacht “idirbheart curtha i gcrích” chuig clárlann an ETS fála.

               2.I gcás ina ndiúltaítear d'iarraidh isteach ar an loga Idirbheartaíochta fála, ní sheoltar an iarraidh idirbhirt chuig clárlann an ETS fála.

               Prótacal

               Ní bhaineann ach dhá theachtaireacht le timthriall teachtaireachta an idirbhirt:

               ·ETS aistritheach → Togra Idirbhirt an ETS fála.

               ·ETS fála → Freagairt ar idirbheart an ETS aistrithigh: Glactar leis nó Diúltaítear dó (lena n‑áirítear an fáth ar diúltaíodh dó).

               –Glactar leis: Idirbheart curtha i gcrích.

               –Diúltaítear dó: Deireadh curtha leis an idirbheart.

               Stádas idirbhirt

               ·Socrófar stádas an ETS aistrithigh go “beartaithe” nuair a sheolfar an iarraidh.

               ·Socrófar stádas an ETS fála go “beartaithe” nuair a bheidh an iarraidh faighte agus nuair a bheifear ag déileáil leis.

               ·Socrófar stádas an ETS aistrithigh go “curtha i gcrích/deireadh curtha leis”, nuair a bheidh an togra próiseáilte. Ansin seolfaidh an ETS fála an teachtaireacht comhfhreagrach ghlactha/diúltúcháin.

               ·Socrófar stádas idirbhirt an ETS aistrithigh go “curtha i gcrích/deireadh curtha leis” nuair a bheidh an glacadh/diúltú faighte agus próiseáilte.

               ·San ETS Aistritheach, fanfaidh an stádas idirbhirt mar a beartaíodh mura bhfaighfear aon fhreagairt.

               ·Socróidh an ETS fála aon idirbheart a bhíonn beartaithe ar feadh tréimhse níos faide ná 30 nóiméad go “deireadh curtha leis”.

                        Teagmhais a bhaineann le hidirbhearta, déileálfar leo agus na nósanna imeachta oibríochta a leagtar síos i bpróiseas bainistithe teagmhas COP á gcomhlíonadh.

               3.2.Slándáil Aistrithe Sonraí

               Beidh na sonraí atá faoi bhealach faoi réir ceithre leibhéal slándála:

               (1)Rialú na rochtana ar an ngréasán: Sraith idirnaisc idir an balla dóiteáin agus an líonra.

               (2)Criptiú ar leibhéal an iompair: VPN nó líonra iompar sonraí coibhéiseach.

               (3)Criptiú ar leibhéal an tseisiúin: Prótacal slán um aistriú teachtaireachtaí.

               (4)Criptiú ar leibhéal an fheidhmchláir: Criptiú agus Síniú Ábhar XML.

               3.2.1.Idirnasc idir an Balla Dóiteáin agus an Líonra

               Bunófar an nasc thar líonra arna chosaint ag balla dóiteáin atá bunaithe ar chrua-earraí. Beidh an balla dóiteáin cumraithe le rialacha ionas nach mbeidh ach cliaint atá “cláraithe” in ann ceangal a dhéanamh leis an bhfreastalaí VPN.

               3.2.2.Líonra Príobháideach Fíorúil (VPN)

               Úsáidfear teicneolaíocht shlán um aistriú sonraí chun gach cumarsáid idir na Páirtithe a chosaint. I gcás Líonra Príobháideach Fíorúil (VPN), ba cheart an bonneagar a bheith bunaithe ar chrua-earraí nó fearas fíorúil. Le teicneolaíochtaí VPN, is féidir “tollán” a dhéanamh sa líonra, amhail an t‑idirlíon, ó phointe amháin go pointe eile, a thugann cosaint do gach cumarsáid. Sula gcruthófar tollán VPN, eiseofar deimhniú digiteach chuig críochphointe cliaint ionchais, lena gceadófar don chliaint cruthúnas céannachta a sholáthar le linn na caibidlíochta maidir leis an nasc. Tá gach Páirtí freagrach as an deimhniú a shuiteáil ar a chríochphointe VPN féin. Trí úsáid a bhaint as deimhnithe, déanfaidh na freastalaithe VPN ar gach taobh údarás lárnach a rochtain chun caibidlíocht a dhéanamh maidir le dintiúir fíordheimhniúcháin. Le linn don tollán a bheith á chruthú, déantar criptiú a chaibidliú, rud a áirithíonn go gcosnaítear gach cumarsáid laistigh den tollán.

               Críochphointí na VPN cliant, déanfar iad a chumrú chun an tollán VPN a choinneáil ar bun go buan, chun cumarsáid dhá threo fíor-ama ar féidir brath uirthi a éascú idir na Páirtithe i gcónaí.

               Déanfaidh aon réiteach coibhéiseach eile na prionsabail thuasluaite a chomhlíonadh.

               3.2.3.IPSec a chur chun feidhme

               Sa chás go bhfuil réiteach VPN in úsáid, trí úsáid a bhaint as prótacal IPSec chun an bonneagar VPN ó shuíomh go suíomh a chruthú, déanfar foráil maidir le fíordheimhniú ó shuíomh go suíomh, sláine sonraí agus criptiú sonraí. Le cumraíochtaí VPN IPSec, áirithítear fíordheimhniú cuí idir dhá chríochphointe i gceangal VPN. Déanfaidh na Páirtithe an cliant cianda a aithint agus a fhíordheimhniú leis an gceangal IPSec trí úsáid a bhaint as deimhnithe digiteacha arna soláthar ag Údarás Deimhniúcháin arna aithint ag an taobh eile.

               Áirithítear le IPSec freisin sláine sonraí gach cumarsáid a théann tríd an tollán VPN. Déantar pacáistí sonraí a haisiú agus a shíniú leis an bhfaisnéis fíordheimhniúcháin arna bunú leis an VPN. Ar an gcaoi chéanna, áirithítear rúndacht na sonraí trí chriptiú IPSec a chumasú.

               3.2.4.Prótacal Slán um Aistriú Teachtaireachtaí

               Tá an réiteach sealadach ag brath ar iliomad sraitheanna criptithe chun sonraí a mhalartú go slán idir na Páirtithe. Tá an dá chóras agus a dtimpeallachtaí éagsúla idirnasctha ar leibhéal an líonra trí bhíthin tolláin VPN nó líonraí slána coibhéiseacha um iompar sonraí. Ar leibhéal an fheidhmchláir aistrítear na comhaid trí úsáid a bhaint as prótacal slán um aistriú teachtaireachtaí ar leibhéal an tseisiúin.

               3.2.5.Criptiú agus Síniú XML

               Laistigh de chomhaid XML, tarlaíonn síniú agus criptiú ar dhá leibhéal. Déantar gach iarraidh idirbhirt, freagairt idirbhirt agus teachtaireacht comhréitithe a shíniú go digiteach agus go leithleach.

               Ag an dara céim, déantar gach fo-eilimint den eilimint “teachtaireacht” a chriptiú go leithleach.

               Thairis sin, mar thríú céim chun sláine agus neamhshéanadh na teachtaireachta iomláine a áirithiú, déantar an teachtaireacht fréamh-eiliminte a shíniú go digiteach. Is é a bhíonn mar thoradh air sin go gcosnaítear sonraí XML leabaithe ar ardleibhéal. Déanann an cur chur feidhme teicniúil caighdeáin Fheadhnacht an Ghréasáin Dhomhanda a chomhlíonadh.

               Chun an teachtaireacht a dhíchriptiú agus a fhíorú, leantar an próiseas in ord droim ar ais.

               3.2.6.Eochracha Cripteagrafacha

               Úsáidfear cripteagrafaíocht phoiblí le haghaidh criptiú agus síniú.

               Maidir le cás sonrach IPSec, úsáidfear teastas digiteach arna eisiúint ag Údarás Deimhniúcháin (CA) ina mbeidh iontaoibh ag an dá Pháirtí. Fíoraíonn an t‑údarás sin aitheantas agus eisíonn sé deimhnithe a úsáidtear chun eagraíocht a shainaithint go dearfach agus chun bealaí cumarsáide sonraí slána a bhunú idir na Páirtithe.

                        Úsáidtear eochracha cripteagrafacha chun bealaí cumarsáide agus comhaid sonraí a shíniú agus a chriptiú. Déanann na Páirtithe na teastais phoiblí a mhalartú go digiteach trí úsáid a bhaint as bealaí slána agus déantar iad a fhíorú as banda. Is cuid dhílis de Phróiseas Bainistithe Slándála Faisnéise COP é an nós imeachta sin.

               3.3.Liosta Feidhmeanna faoin Nasc

               Sonraítear leis an nasc an córas tarchurtha do shraith feidhmeanna lena gcuirtear chun feidhme na próisis ghnó a eascraíonn as an gComhaontú. Áirítear sa nasc freisin an tsonraíocht don phróiseas comhréitithe agus do na teachtaireachtaí tástála lena mbeifear in ann faireachán a dhéanamh ar bhuille croí.

               3.3.1.Idirbhearta Gnó

               Ó thaobh an ghnó de, tá ceithre (4) chineál Iarratas Idirbhirt sa nasc:

               ·Aistriú seachtrach:

               ·Tar éis theacht i bhfeidhm an naisc ETS, tá lamháltais AE agus CH idirmhalartach, agus dá bhrí sin, is féidir iad a aistriú go hiomlán idir na Páirtithe.

               ·Beidh baint ag cuntas aistritheach ar ETS amháin agus cuntas fála ar ETS eile le haistriú tríd an nasc.

               ·Is féidir aon mhéid de na ceithre (4) chineál lamháltais a áireamh san aistriú:

               ·Lamháltais ghinearálta na hEilvéise (CHU)

               ·Lamháltas Eitlíochta na hEilvéise (CHUA)

               ·Lamháltais Ghinearálta an Aontais Eorpaigh (EUA)

               ·Lamháltais Eitlíochta an Aontais Eorpaigh (EUAA)

               ·Leithdháileadh Idirnáisiúnta:

               Oibreoirí aerárthaí arna riar ag ETS amháin le hoibleagáidí ar an ETS eile agus atá i dteideal lamháltais saor in aisce a fháil ón dara ETS sin, gheobhaidh siad lamháltais eitlíochta saor in aisce ón dara ETS, trí bhíthin an idirbhirt idirnáisiúnta um leithdháileadh.

               ·Leithdháileadh Idirnáisiúnta a aisiompú:

               Tarlóidh an t‑idirbheart seo sa chás nach mór lamháltais saor in aisce arna leithdháileadh ag an ETS eile ar ghabháltas oibreoir aerárthaigh a aisiompú ina iomláine.

               ·Leithdháileadh Breise a thabhairt ar ais:

               Cosúil le haisiompú, ach i gcás nach gá an leithdháileadh a aisiompú go hiomlán, agus nach gá ach na lamháltais ró-leithdháilte a chur ar ais chuig an ETS leithdháilte.

               3.3.2.Prótacal Comhréitithe

               Ní dhéanfar comhréitigh go dtí go mbeidh na hionuithe chun teachtaireachtaí a iontógáil, a bhailíochtú agus a phróiseáil dúnta.

               Is cuid lárnach de bhearta slándála agus comhsheasmhachta an naisc iad na comhréitigh. Tiocfaidh an dá Pháirtí ar chomhaontú maidir le huainiú beacht an chomhréitigh sula gcruthófar sceideal. D'fhéadfadh comhréiteach laethúil sceidealta tarlú má chomhaontaíonn an dá Pháirtí é. Déanfar comhréiteach sceidealta ar a laghad, áfach, tar éis don iontógáil tarlú.

               Mar sin féin, is féidir le ceachtar Páirtí tús a chur le comhréitigh de láimh tráth ar bith.

                        Athruithe ar uainiú agus ar mhinicíocht an chomhréitigh sceidealta, déileálfar leo agus na nósanna imeachta oibríochta a leagtar síos sa phróiseas maidir le hiarraidh a chomhlíonadh i COP á gcomhlíonadh.

               3.3.3.Teachtaireacht tástála

               Tá teachtaireacht tástála beartaithe chun tástáil a dhéanamh ar chumarsáid ó cheann go ceann. Beidh sonraí sa teachtaireacht lena sainaithneofar é mar thástáil agus freagrófar é tar éis dó a bheith faighte ag an taobh eile.

               3.4.Caighdeáin le haghaidh Seirbhísí Gréasáin

               Ní bhainfear úsáid as seirbhísí gréasáin sa réiteach sealadach. Is fiú a thabhairt faoi deara, áfach, go bhfanfaidh cruth agus formáid na dteachtaireachtaí XML gan athrú den chuid is mó. Agus an nasc clárlainne buan á thabhairt isteach amach anseo, ba cheart go gceadódh seirbhísí gréasáin malartú teachtaireachtaí XML i bhfíor-am.

               3.5.Sainmhíniú Sonrach ar Sheirbhísí Gréasáin

               Ní bhaineann an roinn seo le hábhar don réiteach sealadach. Mar a luaitear sa roinn roimhe seo, ní bhainfear úsáid as seirbhísí gréasáin ach amháin sa nasc clárlainne buan sa todhchaí.

               3.6.Ceanglais Logála Sonraí

               Chun tacú leis an ngá atá ann do na Páirtithe faisnéis chruinn agus chomhsheasmhach a choinneáil, agus chun uirlisí a sholáthar lena n‑úsáid sa phróiseas comhréitithe chun neamhréireachtaí a réiteach, coinneoidh an dá Pháirtí ceithre (4) chineál logaí sonraí:

               ·Logaí idirbheartaíochta;

               ·Logaí comhréitithe;

               ·Cartlann teachtaireachtaí;

               ·Logaí iniúchóireachta inmheánacha.

               Coinneofar na sonraí uile sna logaí sin ar feadh trí (3) mhí ar a laghad chun críocha fabhtcheartaithe agus braithfidh a gcoinneáil bhreise ar an dlí is infheidhme ar gach taobh chun críocha iniúchóireachta. Féadfar comhaid atá níos sine ná trí (3) mhí a chartlannú go suíomh slán i gcóras teicneolaíochta faisnéise neamhspleách, ar choinníoll gur féidir iad a aisghabháil nó a rochtain laistigh de thréimhse réasúnta.

               Logaí Idirbheartaíochta

               Tá cur chun feidhme logaí Idirbheartaíochta sna fochórais EUTL agus SSTL araon.

               Go sonrach, coinneoidh na logaí Idirbheartaíochta taifead ar gach idirbheart beartaithe arna sheoladh chuig an ETS eile. I ngach taifead tá réimsí uile inneachar an idirbhirt agus toradh an idirbhirt ina dhiaidh sin (freagra an ETS fála). Coimeádfaidh na logaí Idirbheartaíochta taifead freisin de na hidirbhearta a bheidh ag teacht isteach chomh maith leis an bhfreagra a chuirfear chuig an ETS tionscnaimh.

               Logaí Comhréitithe

               Tá taifead sa Loga Comhréitithe de gach teachtaireacht athmhuintearais a mhalartaítear idir an dá Pháirtí, lena n‑áirítear sainaithint comhréitigh, an stampa ama agus toradh an chomhréitigh: Stádas comhréitigh “Pas” nó “Neamhréireachtaí”. Sa réiteach sealadach, is cuid lárnach iad na teachtaireachtaí comhréitigh de na teachtaireachtaí a malartaíodh.

               Déanfaidh an dá Pháirtí gach iarraidh agus an freagra a bhaineann léi a logáil sa Loga Comhréitithe. Cé nach ndéantar faisnéis sa Loga Comhréitithe a roinnt go díreach mar chuid den Chomhréiteach féin, d'fhéadfadh sé go mbeadh gá le rochtain ar an bhfaisnéis sin chun neamhréireachtaí a réiteach.

               Cartlann Teachtaireachtaí

               Tá sé de cheangal ar an dá Pháirtí cóip de na sonraí malartaithe (na comhaid XML), a seoladh agus a fuarthas, a chur i gcartlann, agus cibé acu an raibh na sonraí sin nó na teachtaireachtaí XML ceart ina bhformáid nó nach raibh.

               Is é príomhchuspóir na cartlainne iniúchóireacht a dhéanamh, fianaise a fháil faoin méid a seoladh chuig an bPáirtí eile agus an méid a fuarthas ón bPáirtí eile. Dá réir sin, mar aon leis na comhaid, ní mór na deimhnithe gaolmhara a chartlannú chomh maith.

               Beidh faisnéis bhreise maidir le fabhtcheartú sna comhaid sin freisin.

               Loga Iniúchta Inmheánaigh

               Déanann gach Páirtí na logaí sin a shainiú agus a úsáid leis féin.

               3.7.Ceanglais Oibriúcháin

               Níl an malartú sonraí idir an dá chóras go hiomlán uathrialach sa réiteach sealadach, rud a fhágann go bhfuil gá le hoibreoirí agus nósanna imeachta chun an nasc a oibríochtú.

               4.Forálacha Infhaighteachta

               4.1.Dearadh Infhaighteacht Cumarsáide

               An struchtúr le haghaidh an réitigh shealadaigh, go bunúsach, is bonneagar agus bogearra TFC é lenar féidir cumarsáid a dhéanamh idir ETS na hEilvéise agus ETS an Aontais. Agus an réiteach sealadach agus an nasc buan clárlainne á ndearadh, is gné riachtanach le cur san áireamh ansin iad leibhéil arda infhaighteachta, sláine agus rúndachta a áirithiú maidir leis an sreabhadh sonraí sin. Toisc gur tionscadal é ina bhfuil ról lárnach ag an mbonneagar TFC, ag na bogearraí saincheaptha, agus ag na próisis, ní mór gach ceann de na trí ghné a chur san áireamh d'fhonn córas athléimneach a dhearadh.

               Athléimneacht bhonneagar teicneolaíochtaí faisnéise agus cumarsáide

               Sonraítear na bloic thógála ailtireachta i gcaibidil na bhforálacha ginearálta a ghabhann leis an doiciméad seo. Ó thaobh an bhonneagair TFC de, leis an nasc sealadach bunaítear líonra VPN (nó a choibhéis) athléimneach lena gcruthaítear tolláin chumarsáide shlána inar féidir teachtaireachtaí a mhalartú go slán. Tá eilimintí bonneagair eile cumraithe in ard-infhaighteacht agus/nó tá siad ag brath ar shásraí cúltaca.

               Athléimneacht Bogearraí Saincheaptha

               Modúil na mbogearraí sainfhorbartha, cuireann siad leis an athléimneacht trí thriail a bhaint arís as an gcumarsáid ar feadh tréimhse áirithe ama leis an taobh eile más rud é, ar chúis ar bith, nach bhfuil sé ar fáil.

               Athléimneacht seirbhíse

               Sa réiteach sealadach, déantar sonraí a mhalartú idir Páirtithe ag amanna réamhshainithe i rith na bliana. Is gá d'oibreoirí córais agus/nó do riarthóirí clárlainne idirghabháil láimhe a dhéanamh maidir le cuid de na céimeanna is gá sna malartuithe sonraí réamhsceidealaithe. Leis an ngné sin san áireamh, agus chun infhaighteacht agus rath na malartuithe a mhéadú:

               ·Foráiltear leis na nósanna imeachta oibríochtúla go mbeidh deiseanna suntasacha ann chun gach céim a dhéanamh.

               ·Leis na modúil bogearraí don réiteach sealadach, cuirtear cumarsáid aisioncronach chun feidhme.

               ·Braithfidh an próiseas comhréitithe uathoibríoch má bhí fadhbanna le hiontógáil na gcomhad sonraí ag ceachtar taobh.

               ·Déantar próisis faireacháin (bonneagar TFC agus modúil bogearraí saincheaptha) a chur san áireamh agus a thruicearú i nósanna imeachta um Bainistiú Teagmhas (mar a shainmhínítear sa doiciméad maidir le nósanna imeachta oibríochtúla comhchoiteanna). Na nósanna imeachta sin a bhfuil sé d'aidhm acu an t‑am a laghdú chun an ghnáthoibríocht a athbhunú i ndiaidh teagmhas, tá siad fíor-riachtanach chun cóimheasa infhaighteachta arda a áirithiú.

               4.2.Tusú, Cumarsáid, Athghníomhachtú agus Plean Tástála

               Na heilimintí éagsúla uile a bheidh páirteach in ailtireacht an réitigh shealadaigh, ní mór dóibh sraith tástálacha aonair agus comhchoiteanna a dhéanamh chun a dheimhniú go bhfuil an t‑ardán réidh ar leibhéal bhonneagar TFC agus ar leibhéal an chórais faisnéise. Is réamhriachtanas éigeantach iad na tástálacha oibríochtúla sin gach uair a aistríonn an t‑ardán an réiteach sealadach ó stádas ar fionraí go stádas oibríochtúil.

               Chun stádas oibríochtúil an naisc a ghníomhú, ní mór plean tástála réamhshainithe a chur i gcrích go rathúil. Deimhneofar leis sin go ndearna gach clárlann sraith de thástálacha inmheánacha ar dtús, agus go ndearna siad bailíochtú nascachta ceann go ceann ina dhiaidh sin roimh thús a chur le hidirbhearta táirgthe idir an dá Pháirtí.

               Ba cheart an straitéis fhoriomlán tástála agus sonraí faoin mbonneagar tástála a lua sa phlean tástála. Go háirithe, i gcás gach eiliminte i ngach bloc tástála, ba cheart na nithe seo a leanas a áireamh ann:

               ·Na critéir agus na huirlisí tástála;

               ·Na róil a shanntar chun an tástáil a dhéanamh;

               ·Na torthaí a bhfuiltear ag súil leo (dearfach agus diúltach);

               ·Sceideal tástála;

               ·Ceanglais maidir le torthaí na dtástálacha a logáil;

               ·Doiciméadacht fabhtcheartaithe;

               ·Forálacha formhéadaithe.

               Mar phróiseas, d'fhéadfaí na tástálacha ar stádas oibríochtúil a roinnt ina gceithre (4) bhloc coincheapúla nó ina gcéimeanna coincheapúla:

               4.2.1.Tástálacha ar Bhonneagar TFC Inmheánach

               Is ceart na tástálacha sin a dhéanamh agus/nó a sheiceáil ar leithligh ó chéile ag an dá Pháirtí ag an dá thaobh.

               Déanfar gach gné de bhonneagar TFC ag gach taobh a thástáil go leithleach. Áirítear leis sin gach comhpháirt den bhonneagar. Is féidir na tástálacha sin a dhéanamh go huathoibríoch nó de láimh ach fíoróidh siad go bhfuil gach gné den bhonneagar ag feidhmiú.

               4.2.2.Tástálacha Cumarsáide

               Tosóidh gach Páirtí na tástálacha sin ar leithligh ó chéile agus tabharfar i gcrích iad i gcomhar leis an bPáirtí eile.

               A luaithe a bheidh feidhm ag eilimintí aonair, ní mór na bealaí cumarsáide idir an dá chlárlann a thástáil. Chuige sin, fíoróidh gach Páirtí go bhfuil an rochtain Idirlín ag obair, go bhfuil na tolláin VPN (nó líonra iompair slán coibhéiseach) bunaithe, agus go bhfuil nascacht IP ó shuíomh go suíomh ann. Ba cheart ansin inrochtaineacht na n‑eilimintí bonneagair áitiúla agus cianda agus nascacht IP a dhearbhú don taobh eile.

               4.2.3.Tástálacha Córas Iomlán (ó cheann go ceann)

               Is ceart na tástálacha sin a fhorghníomhú ag gach taobh agus roinnfear na torthaí leis an bPáirtí eile.

               Tar éis na bealaí cumarsáide agus gach comhpháirt aonair den dá chlárlann a thástáil, ullmhóidh gach taobh sraith idirbhirt ionsamhalta agus comhréitigh a léiríonn na feidhmeanna uile atá le cur chun feidhme faoin nasc.

               4.2.4.Tástálacha Slándála

               Is ceart don dá Pháirtí na tástálacha sin a dhéanamh agus/nó a thruicearú ag an dá thaobh agus mar a shonraítear sna ranna “Treoirlínte maidir le Tástálacha Slándála” agus “Forálacha Measúnaithe Riosca”.

               Ní fhéadfar a mheas go mbeidh stádas oibríochtúil ag an nasc sealadach go dtí go mbeidh gach ceann de na ceithre chéim/bhloc críochnaithe le torthaí intuartha.

               Acmhainní tástála

               Beidh gach Páirtí ag brath ar acmhainní sonracha tástála (bogearraí agus crua-earraí sonracha an bhonneagair TFC) agus déanfaidh siad feidhmeanna tástála a fhorbairt ina gcórais faoi seach chun tacú le bailíochtú láimhe agus leanúnach an ardáin. Féadfaidh riarthóirí clárlainne nósanna imeachta tástála aonair nó comhoibritheacha a chur i gcrích tráth ar bith. Is próiseas láimhe ann féin é an stádas oibríochtúil a ghníomhachtú.

               Foráiltear freisin go ndéanfaidh an t‑ardán seiceálacha uathoibríocha go tráthrialta. Is é is aidhm do na seiceálacha sin infhaighteacht an ardáin a mhéadú trí saincheisteanna bonneagair nó bogearraí a d'fhéadfadh a bheith ann a bhrath go luath. Tá dhá eilimint sa phlean chun faireachán a dhéanamh ar an ardán:

               ·Faireachán ar bhonneagar TFC: déanfaidh soláthraithe seirbhísí an bhonneagair TFC faireachán ar an mbonneagar ar an dá thaobh. Cumhdóidh na tástálacha uathoibríocha na heilimintí bonneagair éagsúla agus infhaighteacht na mbealaí cumarsáide.

               ·Faireachán ar fheidhmchlár: leis na modúil bogearraí um nascadh sealadach, déanfar faireachán ar chumarsáid an chórais a chur chun feidhme ar leibhéal an fheidhmchláir (de láimh agus/nó go tráthrialta) lena ndéanfar tástáil ar infhaighteacht an naisc ó cheann go ceann trí roinnt de na hidirbhearta a théann tríd an nasc a ionsamhlú.

               4.3.Timpeallachtaí Glactha/Tástála

               Cuimsíonn ailtireacht Chlárlann an Aontais agus chlárlann na hEilvéise na trí thimpeallacht seo a leanas:

               ·Táirgeadh (PROD): Tá na fíorshonraí agus na fíorphróisis a bhaineann le fíor-idirbhearta sa timpeallacht seo.

               ·Glacadh (ACC): Tá sonraí ionadaíocha nach bhfuil fíor nó anaithnidithe sa timpeallacht seo. Is í an timpeallacht í ina mbailíochtaíonn oibreoirí córais ón dá Pháirtí eisiúintí nua.

               ·Tástáil (TEST): Tá sonraí ionadaíocha nach bhfuil fíor nó sonraí ionadaíocha anaithnidithe sa timpeallacht seo. Tá an timpeallacht seo teoranta do riarthóirí clárlainne agus tá sé beartaithe ag an dá Pháirtí í a úsáid chun tástálacha lánpháirtíochta a dhéanamh.

               Cé is moite den VPN (nó de líonra coibhéiseach), na trí thimpeallacht, tá siad go hiomlán neamhspleách ar a chéile, is é sin, cuirtear crua-earraí, bogearraí, bunachair shonraí, timpeallachtaí fíorúla, seoltaí IP agus teirminéil ar bun agus oibríonn siad go neamhspleách ar a chéile.

               Maidir le leagan amach VPN, cuirtear ar bun é in dhá thimpeallacht éagsúla, ceann le haghaidh PROD agus ceann neamhspleách eile le haghaidh ACC agus TEST.

               5.Forálacha maidir le Rúndacht agus Sláine

               Le Sásraí agus Nósanna Imeachta Slándála, foráiltear ról do bheirt (prionsabal 4-shúil) d'oibríochtaí a tharlaíonn sa nasc idir Clárlann an Aontais agus clárlann na hEilvéise. Beidh feidhm ag an ról do bheirt nuair is gá ach d'fhéadfadh sé nach mbeadh feidhm aige maidir leis na céimeanna uile arna ndéanamh ag riarthóirí clárlainne.

               Déantar na ceanglais slándála a mheas agus tugtar aghaidh orthu sa phlean bainistíochta slándála, lena n‑áirítear ar an gcaoi chéanna próisis a bhaineann le láimhseáil teagmhas slándála tar éis sárú slándála a bheith déanta. Tugtar tuairisc ar an gcuid oibríochtúil de na próisis sin i COP.

               5.1.Bonneagar um Thástáil Slándála

               Tá gach Páirtí tiomanta do bhonneagar tástála slándála a bhunú (trí úsáid a bhaint as na bogearraí agus crua-earraí socraithe coiteanna a úsáidtear chun leochaileachtaí ag céimeanna forbartha agus oibríochta a bhrath):

               ·Scartha ón timpeallacht táirgthe;

               ·I gcás ina ndéanann foireann atá neamhspleách ar fhorbairt agus ar oibriú an chórais anailís ar an tslándáil.

               Geallann gach Páirtí anailís statach agus anailís dhinimiciúil a dhéanamh.

               I gcás anailíse dinimiciúla (amhail tástáil treáite), geallann an dá Pháirtí na meastóireachtaí a theorannú de ghnáth do na timpeallachtaí tástála agus glactha (mar a shainmhínítear sa roinn “Timpeallachtaí Glactha/Tástála”). Tá eisceachtaí maidir leis an mbeartas sin faoi réir formheas ón dá Pháirtí.

               Sula n‑úsáidfear i dtimpeallacht an táirgthe é, déanfar tástáil slándála ar gach modúl bogearraí den nasc (mar a shainmhínítear sa roinn “Ailtireacht an naisc cumarsáide”).

               Ní mór an bonneagar tástála a scaradh ón mbonneagar táirgthe ar leibhéal an líonra agus leibhéal an bhonneagair agus ní mór dó a cheadú go ndéantar na tástálacha slándála is chun comhlíonadh na gceanglas slándála a sheiceáil.

               5.2.Forálacha maidir leis an Nasc a chur ar Fionraí agus a Athghníomhachtú

               Sa chás go mbeidh amhras ann gur cuireadh isteach ar shlándáil chlárlann na hEilvéise, ar SSTL, ar chlárlann an Aontais nó EUTL, cuirfidh an dá Pháirtí a chéile ar an eolas láithreach agus cuirfidh siad an nasc idir SSTL agus EUTL ar fionraí.

                        Is cuid den phróiseas maidir le hIarraidh a Chomhlíonadh i COP iad na nósanna imeachta maidir le comhroinnt faisnéise, an cinneadh maidir le fionraí agus an cinneadh maidir le hathghníomhachtú.

               Fionraíochtaí

               D'fhéadfadh sé go gcuirfí an nasc clárlainne ar fionraí i gcomhréir le hIarscríbhinn II den Chomhaontú i ngeall ar na nithe seo a leanas:

               ·Cúiseanna riaracháin (cothabháil,....), agus dá bhrí sin pleanáilte;

               ·Cúiseanna slándála (nó clistí ar an mbonneagar TF), agus dá bhrí sin neamhphleanáilte.

               I gcás éigeandála, cuirfidh ceachtar Páirtí an Páirtí eile ar an eolas agus cuirfidh siad an nasc clárlainne ar fionraí go haontaobhach.

               Má dhéantar cinneadh an nasc clárlainne a chur ar fionraí, cinnteoidh gach Páirtí, dá bhrí sin, go mbrisfear an nasc ar leibhéal an líonra (trí pháirteanna a bhlocáil nó na naisc isteach agus amach uile a bhlocáil).

                        Déanfar an cinneadh an nasc clárlainne a chur ar fionraí, bíodh sé beartaithe nó ná bíodh, de réir an nós imeachta um Athruithe a Bhainistiú nó um Bainistiú Teagmhas Slándála de chuid COP.

               Athghníomhachtú Cumarsáide

               Glacfar cinneadh chun athghníomhachtú a dhéanamh mar a shonraítear in COP agus in aon chás, ní dhéanfar é sula gcuirfear na nósanna imeachta tástála slándála i gcrích go rathúil mar a shonraítear iad sna ranna “Treoirlínte maidir le tástálacha slándála” agus “Túsú, Athghníomhachtú Cumarsáide agus plean tástála”.

               5.3.Forálacha maidir le Sárú Slándála

               Meastar gur Teagmhas Slándála é sárú slándála a imríonn tionchar ar rúndacht agus ar shláine aon fhaisnéise íogaire agus/nó ar infhaighteacht an chórais a láimhseálann iad.

               Aithnítear faisnéis íogair sa Liosta Faisnéise Íogaire agus féadfar í a láimhseáil sa chóras nó in aon chuid ghaolmhar.

               Measfar faisnéis a bhaineann go díreach leis an sárú slándála a bheith íogair agus marcáilte mar “ETS Críticiúil” agus láimhseálfar í de réir na dtreoracha láimhseála, mura sonraítear a mhalairt.

                        Déileálfar le gach sárú slándála i gcomhréir leis an gcaibidil faoi Bhainistiú Teagmhas Slándála de chuid COP.

               5.4.Treoirlínte maidir le Tástálacha Slándála

               5.4.1.Bogearraí

               Déanfar tástáil slándála, lena n‑áirítear tástáil treáite más infheidhme, ar gach mórleagan nua de na bogearraí ar a laghad i gcomhréir leis na ceanglais slándála a leagtar amach i Na Caighdeáin Theicniúla a Nascadh chun measúnú a dhéanamh ar shlándáil an naisc agus na rioscaí gaolmhara.

               Mura ndearnadh aon mhórleagan nua le 12 mhí anuas, déanfar tástáil slándála ar an gcóras reatha i bhfianaise na héabhlóide a tháinig ar an gcibearbhagairt le 12 mhí anuas.

               Déanfar tástáil slándála ar an nasc clárlainne sa timpeallacht ghlactha agus, más gá, sa timpeallacht táirgthe agus le comhordú agus comhaontú frithpháirteach ón dá Pháirtí.

               Cloífidh tástáil feidhmchlár gréasáin le caighdeáin oscailte idirnáisiúnta amhail na cinn a d'fhorbair an Tionscadal Slándála maidir le Feidhmchláir Gréasáin Oscailte (OWASP).

               5.4.2.Bonneagar

               Déanfar an bonneagar a thacaíonn leis an gcóras táirgthe a scanadh go rialta i gcoinne leochaileachtaí (uair amháin in aghaidh na míosa ar a laghad) agus leochaileachtaí braite atá socraithe sa phrionsabal céanna mar atá sainithe sa roinn roimhe seo trí úsáid a bhaint as bunachar sonraí atá cothrom le dáta maidir le leochaileachtaí.

               5.5.Forálacha Measúnaithe Riosca

               Má tá tástáil treáite infheidhme, ní mór é a chuimsiú sa tástáil slándála.

               Féadfaidh gach Páirtí conradh a dhéanamh le cuideachta speisialaithe chun tástáil slándála a dhéanamh, ar choinníoll go bhfuil na tréithe seo a leanas ag an gcuideachta:

               ·Na scileanna agus an taithí a bhaineann le tástáil slándála den sórt sin;

               ·Níl sé ag tuairisciú go díreach chuig an bhforbróir agus/nó a chonraitheoir agus níl baint aige le bogearraí an naisc a fhorbairt ná níl sé ina fhochonraitheoir don fhorbróir;

               ·Tá Comhaontú Rúndachta sínithe aige chun na torthaí a choimeád rúnda agus chun iad a láimhseáil ar an leibhéal “ETS Criticiúil” i gcomhréir leis na treoracha láimhseála.

                     (1)

                        IO L 322, 7.12.2017, lch. 3.

                     (2)

                        IO [XXXX]

                     (3)

                        Baintear úsáid as na teicneolaíochtaí sin faoi láthair chun ceangal a bhunú idir Clárlann an Aontais agus an Loga Idirbheartaíochta Idirnáisiúnta chomh maith le ceangal idir Clárlann na hEilvéise agus an Loga Idirbheartaíochta Idirnáisiúnta.


               AN COIMISIÚN EORPACH
            An Bhruiséil,1.7.2020
            COM(2020) 273 final
            2020/0131(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar cheann an Aontais, sa Choiste Trádála a bunaíodh faoin gComhaontú Comhpháirtíochta Eatramhach idir an Comhphobal Eorpach, de pháirt amháin agus na Stáit san Aigéan Ciúin, den pháirt eile, maidir leis an leasú atá le déanamh ar an gComhaontú chun aontachas Stáit Neamhspleách Shamó a thabhairt san áireamh

               MEABHRÁN MÍNIÚCHÁIN

               1.Ábhar an togra

               Baineann an Togra seo leis an gcinneadh lena leagtar amach an seasamh a ghlacfar thar ceann an Aontais ag an gCoiste Trádála arna bhunú faoin gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin den pháirt eile, maidir le leasú ar an gComhaontú chun aontachas Stáit Neamhspleách Shamó le Comhaontú a thabhairt san áireamh.

               2.Comhthéacs an togra

               2.1.Forais agus cuspóirí an togra

               An 12 Meitheamh 2002, thug an Chomhairle údarás don Choimisiún caibidlíocht a thosú maidir le Comhaontuithe Comhpháirtíochta Eacnamaíche (EPAnna) le stáit san Afraic, i Muir Chairib agus san Aigéan Ciúin (ACP).

               An 30 Iúil 2009 shínigh an t‑Aontas an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (an ‘Comhaontú’), lena mbunaítear creat do Chomhaontú Comhpháirtíochta Eacnamaíche
                  1
               . Is é atá mar aidhm leis an gComhaontú:

               (a)a chur ar a gcumas do Stáit san Aigéan Ciúin tairbhiú den rochtain níos fearr ar an margadh a chuireann an tAontas ar fáil;

               (b)forbairt inbhuanaithe a chur chun cinn agus na Stáit san Aigéan Ciúin a chomhtháthú sa gheilleagar domhanda de réir a chéile;

               (c)limistéir shaorthrádála a bhunú idir an tAontas Eorpach agus na Stáit san Aigéan Ciúin atá bunaithe ar an leas coiteann, trí léirscaoileadh forchéimnitheach trádála ar bhealach atá i gcomhréir le rialacha na hEagraíochta Domhanda Trádála (EDT) is infheidhme agus le prionsabal na neamhshiméadrachta, lena gcuirtear san áireamh riachtanais speisialta agus srianta acmhainneachta na Stát san Aigéan Ciúin maidir le leibhéil agus uainiú gealltanas;

               (d)chun socruithe iomchuí um réiteach díospóide a bhunú; agus

               (e)na socruithe institiúideacha iomchuí a bhunú.

               Tá an Comhaontú á chur i bhfeidhm go sealadach ag Nua-Ghuine Phapua agus ag Poblacht Fhidsí ó bhí an 20 Nollaig 2009 agus an 28 Iúil 2014 ann, faoi seach.

               Foráiltear le hAirteagal 80 den Chomhaontú go bhféadfaidh Oileáin eile san Aigéan Ciúin aontú don Chomhaontú ar bhonn tairiscint i leith rochtain ar an margadh lena gcomhlíontar Airteagal XXIV de GATT 1994. Dá réir sin, d’aontaigh Stát Neamhspleách Shamó don Chomhaontú an 21 Nollaig 2018
                  2
                agus tá sé á chur i bhfeidhm aige go sealadach ó bhí an 31 Nollaig 2018 ann. Tá nósanna imeachta na bPáirtithe ar siúl le haghaidh aontachas Oileáin Sholomón agus Ríocht Thonga a bhfuil suim léirithe acu in aontú don Chomhaontú.

               Tar éis aontachas Stáit Neamhspleách Shamó don Chomhaontú, is gá modhnuithe teicniúla a thabhairt isteach sa Comhaontú chun a thairiscint i leith rochtain ar an margadh a chur le hIarscríbhinn II a ghabhann leis an gComhaontú.

               2.2.Coiste Trádála CCE

               Bunaítear le hAirteagal 68 de CCE Coiste Trádála atá comhdhéanta d'ionadaithe de chuid gach Páirtí (an tAontas agus na Stáit san Aigéan Ciúin).

               Déileálfaidh an Coiste Trádála le gach ábhar is gá le haghaidh cur chun feidhme an Chomhaontaithe. D’fhéadfadh an Coiste Trádála an méid seo a leanas a dhéanamh agus a chuid feidhmeanna á gcomhlíonadh aige:

               (f)coistí agus comhlachtaí speisialta a bhunú agus a mhaoirsiú ar ghá le haghaidh cur chun feidhme an Chomhaontaithe;

               (g)teacht le chéile tráth ar bith arna chomhaontú ag na páirtithe;

               (h)aon saincheisteanna faoin gComhaontú a bhreithniú agus aon bheart iomchuí a dhéanamh i bhfeidhmiú a chuid feidhmeanna; agus

               (i)cinntí nó moltaí a dhéanamh sna cásanna sin dá bhforáiltear sa Chomhaontú.

               2.3.An cinneadh atá beartaithe ag Coiste Trádála CCE

               An 3-4 Deireadh Fómhair 2019, le linn an tseachtú cruinniú de chuid an Choiste Trádála CCE, ghlac sé moladh do Pháirtithe an Chomhaontaithe, i measc cinn eile, lena moltar an Comhaontú a leasú chun aontachas Stáit Neamhspleách Shamó a thabhairt san áireamh. San áireamh leis na hathruithe is gá a dhéanamh tá tairiscint Shamó i leith rochtain ar an margadh a chur le hIarscríbhinn II a ghabhann leis an gComhaontú.

               Foráiltear le hAirteagal 13 den Chomhaontú go bhféadfadh an Coiste Trádála, le comhaontú, Iarscríbhinn II a ghabhann leis an gComhaontú a mhodhnú ar aon bhealach a mheastar gurb iomchuí.

               Dá réir sin, an XX XX XX, le linn an ochtú cruinniú de chuid an Choiste Trádála CCE glacfar a chinneadh chun an leasú teicniúil is gá a dhéanamh ar an gComhaontú chun aontachas Stáit Neamhspleách Shamó a thabhairt san áireamh.

               3.An seasamh atá le glacadh thar ceann an Aontais

               Bunaítear le cinneadh ón gComhairle atá beartaithe an seasamh a ghlacfar thar ceann an Aontais maidir le glacadh leasú an Chomhaontaithe a mholtar, chun aontachas Stáit Neamhspleách Shamó le déanaí a thabhairt san áireamh.

               Bunófar seasamh mar sin ar dhréachtchinneadh ón gCoiste Trádála maidir le leasú ar an gComhaontú i gceangal le dréacht‑Chinneadh ón gComhairle.

               Baineann ábhar an mholta a bheartaítear le beartas trádála, réimse a bhfuil inniúlacht sheachtrach eisiach ag an Aontais de bhua Airteagal 3(2) an CFAE.

               4.Bunús dlí

               4.1.Bunús dlí nós imeachta

               4.1.1.Prionsabail

               Foráiltear le hAirteagal 218(9) den Chonradh ar Fheidhmiú an Aontais Eorpaigh (CFAE) maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh ‘tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’.

               4.1.2.Feidhm maidir leis an gcás seo

               Is comhlacht é an Coiste Trádála a bunaíodh leis an gComhaontú Comhpháirtíochta Eacnamaíche.

               Beidh éifeachtaí dlí ag an leasú atá le glacadh ag an Coiste Trádála. A luaithe a ghlacfar é, beidh an leasú atá beartaithe ceangailteach faoin dlí idirnáisiúnta i gcomhréir le hAirteagal 13 den Chomhaontú.

               Ní dhéantar creat institiúideach an Chomhaontaithe a fhorlíonadh ná a leasú de thoradh an leasaithe atá beartaithe.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               4.2.Bunús substainteach dlí

               4.2.1.Prionsabail

               Braitheann an bunús substainteach dlí maidir le cinneadh faoi Airteagal 218(9) CFAE go príomha ar chuspóir agus inneachar an mholta bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an moladh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann cuspóir agus ábhar an mholta atá beartaithe leis an gcomhbheartas tráchtála.

               Dá bhrí sin, is é an chéad fhomhír d'Airteagal 207(4) CFAE an bunús substainteach dlí atá leis an gcinneadh atá beartaithe.

               4.3.Conclúid

               Is é an chéad fhomhír d'Airteagal 207(4) ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) CFAE.

               5.Foilsiú an mholta atá beartaithe

               Ós rud é go ndéanfar, le cinneadh an Choiste Trádála, Comhaontú Comhpháirtíochta Eacnamaíche a leasú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0131 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar cheann an Aontais, sa Choiste Trádála a bunaíodh faoin gComhaontú Comhpháirtíochta Eatramhach idir an Comhphobal Eorpach, de pháirt amháin agus na Stáit san Aigéan Ciúin, den pháirt eile, maidir leis an leasú atá le déanamh ar an gComhaontú chun aontachas Stáit Neamhspleách Shamó a thabhairt san áireamh

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An 30 Iúil 2009, shínigh an tAontas an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile
                  3
                (an ‘Comhaontú’), lena mbunaítear creat do Chomhaontú Comhpháirtíochta Eacnamaíche. Tá an Comhaontú á chur i bhfeidhm go sealadach ag Nua-Ghuine Phapua agus an Phoblacht Fhidsí ó bhí an 20 Nollaig 2009 agus an 28 Iúil 2014 ann, faoi seach.

               (2)Foráiltear le hAirteagal 80 den Chomhaontú go bhféadfaidh Oileáin eile san Aigéan Ciúin aontú don Chomhaontú ar bhonn tairiscint i leith rochtain ar an margadh lena gcomhlíontar Airteagal XXIV de GATT 1994. Dá réir sin, d’aontaigh Stát Neamhspleách Shamó don Chomhaontú an 21 Nollaig 2018
                  4
                agus tá sé á chur i bhfeidhm go sealadach ó bhí an 31 Nollaig 2018 ann.

               (3)Foráiltear le hAirteagal 68 den Chomhaontú gurb é an Coiste Trádála atá chun déileáil le gach ábhar is gá le haghaidh cur chun feidhme an Chomhaontaithe.

               (4)An 3-4 Deireadh Fómhair 2019, le linn an tseachtú cruinniú de chuid Choiste Trádála CCE, ghlac sé moladh do Pháirtithe an Chomhaontaithe, i measc cinn eile, lena moltar an Comhaontú a leasú chun aontachas Stáit Neamhspleách Shamó a thabhairt san áireamh. San áireamh leis na hathruithe is gá a dhéanamh tá tairiscint Shamó i leith rochtain ar an margadh a chur le hIarscríbhinn II a ghabhann leis an gComhaontú.

               (5)Foráiltear le hAirteagal 13 den Chomhaontú go bhféadfaidh an Coiste Trádála trí chomhaontú, Iarscríbhinn II a ghabhann leis an gComhaontú a mhodhnú ar aon bhealach a mheastar a bheith iomchuí.

               (6)Reáchtálfar an t‑ochtú cruinniú de chuid an Choiste Trádála an XX XX 2020, cruinniú ag a mbeidh an Coiste Trádála in ann, de bhun Airteagal 13 den Chomhaontú leasú teicniúil ar an gComhaontú a thabhairt isteach chun aontachas Stáit Neamhspleách Shamó a thabhairt san áireamh.

               (7)Ba cheart don Aontas an seasamh a ghlacfar laistigh den ochtú cruinniú de chuid an Choiste Trádála a chinneadh maidir leis an gcinneadh beartaithe.

               (8)Dá bhrí sin is ar an dréachtchinneadh atá i gceangal leis seo ba cheart seasamh an Aontais laistigh den ochtú cruinniú de chuid an Choiste Trádála a bhunú,

               TAR ÉIS AN CINNEADH SEO A GHLACADH:

               Airteagal 1

               Is ar dhréachtchinneadh ón gCoiste Trádála atá i gceangal leis an gCinneadh seo a bhunófar an seasamh atá le glacadh, thar ceann an Aontais, sa Choiste Trádála laistigh den ochtú cruinniú dá chuid maidir le leasú ar an gComhaontú Comhpháirtíochta Eatramhach idir an Comhphobal Eorpach, de pháirt amháin agus na Stáit san Aigéan Ciúin de pháirt eile chun aontachas Stáit Neamhspleách Shamó a thabhairt san áireamh.

               Airteagal 2

               Tar éis a ghlactha, foilseofar cinneadh an Choiste Trádála in Iris Oifigiúil an Aontais Eorpaigh.

               Airteagal 3

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh ón gComhairle an 13 Iúil 2009 maidir le síniú agus cur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (IO L 272, 16.10.2009, lch. 1).

                     (2)

                        IOAE L333, 28.12.2018, lch. 1.

                     (3)

                        Cinneadh 2009/729/CE ón gComhairle an 13 Iúil 2009 maidir le síniú agus cur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (IO L 272, 16.10.2009, lch. 1).

                     (4)

                        IO L 333, 28.12.2018, lch. 1.

    ---documentbreak---

               AN COIMISIÚN EORPACH
            An Bhruiséil,1.7.2020
            COM(2020) 273 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar cheann an Aontais, sa Choiste Trádála a bunaíodh faoin gComhaontú Comhpháirtíochta Eatramhach idir an Comhphobal Eorpach, de pháirt amháin agus na Stáit san Aigéan Ciúin, den pháirt eile, maidir leis an leasú atá le déanamh ar an gComhaontú chun aontachas Stáit Neamhspleách Shamó a thabhairt san áireamh

               CEANGALTÁN

               DRÉACHT

               CINNEADH UIMH. XX/2020 ÓN gCOISTE TRÁDÁLA ARNA BHUNÚ AG AN gCOMHAONTÚ COMHPHÁIRTÍOCHTA EATRAMHACH IDIR AN COMHPHOBAL EORPACH, DE PHÁIRT AMHÁIN AGUS NA STÁIT SAN AIGÉAN CIÚIN DE PHÁIRT EILE

               de ...

               maidir leis an leasú atá le déanamh ar an gComhaontú chun aontachas Stáit Neamhspleách Shamó a thabhairt san áireamh

               AN COISTE TRÁDÁLA,

               Ag féachaint don Chomhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile
                  1
                (an ‘Comhaontú’) lena mbunaítear creat do Chomhaontú Comhpháirtíochta Eacnamaíche, arna shíniú i Londain an 30 Iúil 2009 agus go háirithe Airteagail 13 agus 68 de,

               De bharr an mhéid seo a leanas:

               (1)An 5 Feabhra 2018, chuir Stát Neamhspleách Shamó iarraidh ar aontachas chuig na Páirtithe Conarthacha mar aon le tairiscint i leith rochtain ar an margadh lena gcomhlíontar Airteagal XXIV de GATT 1994. D’aontaigh Stát Neamhspleách Shamó don Chomhaontú an 21 Nollaig 2018 agus tá sé á chur i bhfeidhm go sealadach ó bhí an 31 Nollaig 2018 ann.

               (2)Foráiltear le hAirteagal 68 den Chomhaontú gurb é an Coiste Trádála a dhéileálfaidh le gach ábhar is gá le haghaidh cur chun feidhme an Chomhaontaithe.

               (3)An 3‑4 Deireadh Fómhair 2019, le linn an tseachtú cruinniú de chuid an Choiste Trádála CCE, ghlac sé moladh do na Páirtithe sa Chomhaontú, i measc rudaí eile, lena moltar an Comhaontú a leasú chun aontachas Stáit Neamhspleách Shamó a chur san áireamh. San áireamh leis na hathruithe is gá a dhéanamh tá tairiscint Shamó i leith rochtain ar an margadh a chur le Iarscríbhinn II a ghabhann leis an gComhaontú.

               (4)Foráiltear le hAirteagal 13 den Chomhaontú go bhféadfaidh an Coiste Trádála, trí chomhaontú, Iarscríbhinn II a ghabhann leis an gComhaontú a mhodhnú ar aon bhealach má mheastar é a bheith iomchuí.

               TAR ÉIS AN CINNEADH SEO A GHLACADH:

               Cuirtear le hIarscríbhinn II a ghabhann leis an gComhaontú an téacs maidir le tairiscint comhaontaithe Stáit Neamhspleách Shamó i leith rochtain ar an margadh mar a leagtar amach é san Iarscríbhinn a ghabhann leis an gCinneadh seo.

               Arna dhéanamh ag ...,

                           Thar ceann an Choiste Trádála

                        Thar ceann an Aontais

                        Thar ceann na Stáit san Aigéan Ciúin

               IARSCRÍBHINN

               DLEACHTANNA CUSTAIM IS INFHEIDHME AR ALLMHAIRÍ ISTEACH GO STÁT NEAMHSPLEÁCH SHAMÓ (IO L 333, 28.12.2018, lch. 1)

                  https://eur‑lex.europa.eu/legal‑content/EN/TXT/?uri=OJ:L:2018:333:TOC

                     (1)

                        Cinneadh 2009/729/CE ón gComhairle an 13 Iúil 2009 ar an síniú agus ar chur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt amháin, agus na Stáit san Aigéan Ciúin de pháirt eile (IO L 272, 16.10.2009, lch. 1).